P9_TA(2022)0120

Ochrana EÚ poskytovaná deťom a mladým ľuďom na úteku pred vojnou na Ukrajine

Uznesenie Európskeho parlamentu zo 7. apríla 2022 o ochrane EÚ poskytovanej deťom a mladým ľuďom na úteku pred vojnou na Ukrajine (2022/2618(RSP))

(2022/C 434/08)

Európsky parlament,

— so zreteľom na Dohovor OSN o právach dieťaťa z 20. novembra 1989 a na dodatkové protokoly k nemu,

— so zreteľom na Európsky dohovor o ľudských právach,

— so zreteľom na článok 24 Charty základných práv EÚ,

— so zreteľom na odporúčanie Rady (EÚ) 2021/1004 zo 14. júna 2021, ktorým sa stanovuje Európska záruka pre deti (1),

— so zreteľom na oznámenie Komisie z 24. marca 2021 s názvom Stratégia EÚ v oblasti práv dieťaťa (COM(2021)0142),

— so zreteľom na Dohovor OSN o právach osôb so zdravotným postihnutím z 13. decembra 2006,

— so zreteľom na svoje uznesenie z 29. apríla 2021 o Európskej záruke pre deti (2),

— so zreteľom na akčný plán Európskeho piliera sociálnych práv,

— so zreteľom na vykonávacie rozhodnutie Rady (EÚ) 2022/382 zo 4. marca 2022, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES, a zavádza sa dočasná ochrana (3),

— so zreteľom na svetovú štúdiu OSN o deťoch pozbavených osobnej slobody z júla 2019,

— so zreteľom na Dohovor OSN o redukovaní počtu osôb bez štátnej príslušnosti z 30. augusta 1961,

— so zreteľom na globálny pakt OSN o utečencoch z roku 2018,

— so zreteľom na svoje uznesenie z 3. mája 2018 o ochrane migrujúcich detí (4),

— so zreteľom na všeobecné odporúčanie Výboru OSN pre odstránenie diskriminácie žien č. 38 o obchodovaní so ženami a dievčatami v súvislosti s globálnou migráciou zo 6. novembra 2020,

— so zreteľom na svoje uznesenie z 26. februára 2014 o sexuálnom vykorisťovaní a prostitúcii a ich vplyve na rodovú rovnosť (5),

— so zreteľom na oznámenie Komisie z 23. marca 2022 s názvom Prijímanie ľudí, ktorí utekajú pred vojnou na Ukrajine: pripravenosť Európy na riešenie výziev (COM(2022)0131),

— so zreteľom na článok 132 ods. 2 rokovacieho poriadku,

A. keďže invázia Ruskej federácie na Ukrajinu a útoky na ukrajinské obyvateľstvo spôsobili, že z Ukrajiny utiekol veľký počet ľudí a rodín, čo si vyžiadalo obrovskú daň, najmä v prípade detí a mladých ľudí v širšom regióne;

B. keďže v najnovšej správe UNICEF (6) sa uvádza, že od začiatku vojny do 25. marca 2022 utieklo z Ukrajiny viac ako 3,7 milióna ľudí; keďže sa očakáva, že tento počet sa bude v nadchádzajúcich týždňoch naďalej zvyšovať; keďže podľa odhadov OSN bolo tiež od začiatku vojny v rámci krajiny vysídlených takmer 6,5 milióna ľudí a ďalších 12,65 milióna ľudí bolo priamo postihnutých konfliktom;

C. keďže podľa najnovšej správy UNICEF (7) tvoria ženy a deti 90 % všetkých utečencov z Ukrajiny; keďže takmer polovica utečencov z Ukrajiny sú školopovinné deti (8); keďže UNICEF tiež odhaduje, že od začiatku konfliktu bolo viac ako 2,5 milióna detí vysídlených v rámci krajiny;

D. keďže k 25. marcu 2022 čelili susedné krajiny obrovskému prílevu utečencov z Ukrajiny, pričom viac ako 2,2 milióna ľudí smerovalo do Poľska, vyše 579 000 do Rumunska, viac ako 379 000 do Moldavska, takmer 343 000 do Maďarska a vyše 545 000 do iných krajín (9);

E. keďže pri takom veľkom počte sú deti, najmä bez sprievodu, vystavené väčšiemu riziku násilia, zneužívania a vykorisťovania a zvyšuje sa riziko, že zmiznú a stanú sa obeťami obchodovania s ľuďmi, obzvlášť pri prechode cez hranice;

F. keďže viac ako 100 000 detí – polovica z nich so zdravotným postihnutím – je v ústavnej starostlivosti a internátnych školách na Ukrajine (10) a viac ako 90 % týchto detí má rodičov; keďže podľa oficiálnych údajov sa v období od 24. februára do začiatku marca narodilo na Ukrajine 4 311 detí a odhaduje sa, že na začiatku krízy bolo 265 000 žien tehotných, pričom približne 80 000 z nich by malo porodiť v priebehu nasledujúcich troch mesiacov;

G. keďže podľa Vysokého komisára OSN pre utečencov (UNHCR) bolo v roku 2021 na Ukrajine najmenej 35 875 osôb bez štátnej príslušnosti a osôb s neurčenou štátnou príslušnosťou; keďže približne 10 – 20 % z odhadovaných 400 000 Rómov žijúcich na Ukrajine je bez štátnej príslušnosti alebo im hrozí stav bez štátnej príslušnosti; keďže 55 % detí narodených v Donecku a Luhansku a 88 % detí narodených na Kryme údajne nemá ukrajinský rodný list alebo osobné doklady, čo ich vystavuje riziku stavu bez štátnej príslušnosti (11); keďže deti, ktoré sú nútené migrovať, sú vystavené zvýšenému riziku stavu bez štátnej príslušnosti v dôsledku prekážok pri registrácii narodenia v ich krajine pôvodu alebo počas vysídľovania a pre neuznanie stavu bez štátnej príslušnosti v prípade ich rodičov; keďže toto riziko sa zvyšuje v prípade detí bez sprievodu vzhľadom na problémy v súvislosti s dokumentáciou a registráciou vrátane nedostatku dôkazov o rodinných väzbách;

H. keďže Európska záruka pre deti je nástrojom EÚ, ktorého cieľom je predchádzať chudobe a sociálnemu vylúčeniu a bojovať proti nim tým, že sa deťom v núdzi zaručí bezplatný a účinný prístup ku kľúčovým službám, ako je vzdelávanie a starostlivosť v ranom detstve, vzdelávacie a školské aktivity, zdravotná starostlivosť a aspoň jedno zdravé jedlo v škole denne, a účinný prístup všetkých detí v núdzi k zdravej výžive a primeranému bývaniu; keďže ciele záruky pre deti by sa mali vzťahovať na všetky deti v Únii;

I. keďže deti migrantov a utečencov sa často stávajú obeťami medzier vo vnútroštátnych právnych predpisoch, čo má za následok ich opomenutie, a to môže prehĺbiť ich nedostatočný sociálny rozvoj a viesť k neistote, ako aj väčšiemu riziku marginalizácie, zlého zaobchádzania a zneužívania;

J. keďže u detí, ktoré vyrastajú bez dostatočných zdrojov a v neistých rodinných situáciách, je pravdepodobnejšie, že budú čeliť chudobe a sociálnemu vylúčeniu s ďalekosiahlym vplyvom na ich rozvoj a neskoršiu dospelosť, v dôsledku čoho sa zachováva začarovaný kruh prenosu chudoby z generácie na generáciu; keďže chudobu a sociálne vylúčenie možno najlepšie riešiť komplexnými politikami, ktoré majú úzke uplatňovanie, ale široký rozsah pôsobnosti a zameriavajú sa nielen na deti, ale aj na ich rodiny a komunity, a uprednostňovaním investícií do vytvárania nových príležitostí a riešení; keďže do riešenia týchto problémov sa musia zapojiť všetky časti spoločnosti, a to od miestnych, regionálnych, vnútroštátnych a európskych orgánov až po občiansku spoločnosť;

K. keďže medzinárodné organizácie označili chudobu detí za potenciálnu príčinu aj dôsledok porušovania práv detí, a to pre jej vplyv na schopnosť detí uplatňovať svoje práva a nedodržiavanie týchto práv;

L. keďže v dôsledku ruského ostreľovania bolo doteraz na Ukrajine zničených 378 inštitúcií sekundárneho a vysokoškolského vzdelávania (12);

M. keďže zabezpečenie integrácie detí a mladých ľudí do štruktúr starostlivosti a vzdelávania by malo zostať prioritou EÚ a jej členských štátov;

N. keďže v kontexte konfliktu dochádza k závažnému porušovaniu práv detí vrátane tých, ktoré sú zadržiavané; keďže krátkodobý, strednodobý a dlhodobý vplyv ozbrojeného konfliktu na deti by sa mal účinne a komplexne riešiť využitím rôznych nástrojov, ktoré má EÚ k dispozícii, vrátane nových a posilnených usmernení EÚ o deťoch v ozbrojených konfliktoch;

O. keďže dievčatá sú obzvlášť ohrozené počas humanitárnej krízy a krízy spojenej s vysídľovaním, pretože sú naďalej neúmerne vystavované diskriminácii na základe rodových noriem a rodovo motivovaného násilia;

P. keďže v Moldavsku tvoria deti polovicu utečencov z Ukrajiny;

1. víta uverejnenie oznámenia Komisie z 23. marca 2022 s názvom Prijímanie ľudí, ktorí utekajú pred vojnou na Ukrajine: pripravenosť Európy na riešenie výziev, operačných usmernení na vykonávanie vykonávacieho rozhodnutia Rady (EÚ) 2022/382 ( 13 ) a 10-bodového plánu za intenzívnejšiu európsku koordináciu prijímania utečencov z Ukrajiny;

2. pripomína, že EÚ a všetky členské štáty ratifikovali Dohovor OSN o právach dieťaťa, a preto sú povinné rešpektovať, chrániť a uplatňovať práva, ktoré sú v ňom stanovené; zdôrazňuje, že v súlade s Dohovorom OSN o právach dieťaťa by sa pri všetkých rozhodnutiach týkajúcich sa detí mali v prvom rade zohľadňovať najlepšie záujmy dieťaťa;

3. vyzýva členské štáty, aby zaobchádzali s každým dieťaťom hľadajúcim útočisko predovšetkým ako s dieťaťom bez ohľadu na jeho sociálny alebo etnický pôvod, rod, sexuálnu orientáciu, schopnosť, štátnu príslušnosť alebo migračný status;

4. požaduje vytvorenie bezpečných priechodov a humanitárnych koridorov pre deti, ktoré utekajú pred konfliktom, a to bez sprievodu aj s rodinami, a poskytnutie naliehavej pomoci, ktorú potrebujú vnútorne vysídlené deti a deti uviaznuté v obkľúčených oblastiach alebo neschopné tieto oblasti opustiť;

5. pripomína význam stratégie EÚ v oblasti práv dieťaťa, záruky pre deti, stratégie EÚ v oblasti boja proti obchodovaniu s ľuďmi, stratégie EÚ v oblasti práv osôb so zdravotným postihnutím na roky 2021 – 2030, ako aj všetkých existujúcich právnych nástrojov EÚ vrátane smernice o dočasnej ochrane ( 14 ) , pokiaľ ide o podporu členských štátov pri riešení osobitných potrieb detí utekajúcich pred vojnou;

6. zdôrazňuje význam výmeny informácií medzi členskými štátmi v plnom súlade s pravidlami ochrany údajov a uznávania registrácie v jednom členskom štáte iným členským štátom;

7. kladie dôraz na to, že každé dieťa má právo na ochranu pred násilím, vykorisťovaním a zneužívaním a že členské štáty EÚ musia zabezpečiť preventívne opatrenia, najmä pre deti ohrozené obchodovaním s ľuďmi a únosmi, ako aj podporu pre deti, ktoré boli vystavené násiliu a traume; pripomína, že v rodinnom prostredí sú deti vo všeobecnosti bezpečnejšie a je o ne lepšie postarané, a preto vyzýva na väčšiu podporu rodín a úsilia o zlučovanie rodín; pripomína, že v každom prípade by sa vždy mal posúdiť najlepší záujem dieťaťa; okrem toho požaduje poskytovanie podpory osobám, ktoré boli vystavené rodovo motivovanému násiliu;

8. vyzýva Komisiu, aby pomohla susedným krajinám vytvoriť bezprostredne za hranicami primerané a bezpečné priestory vhodné pre deti, ako sú centrá Blue Dot, ktoré zriadili UNICEF a UNHCR, kde budú pôsobiť úradníci zameraní na ochranu detí;

9. dôrazne odporúča, aby boli na hraniciach k dispozícii úradníci zameraní na ochranu detí a iné kritické služby s cieľom určiť zraniteľné miesta týchto detí, najmä prostredníctvom presnej identifikácie a zaznamenávania štátnej príslušnosti detí, stavu bez štátnej príslušnosti alebo rizika stavu bez štátnej príslušnosti pri príchode a ich postúpenia príslušným službám vrátane psychosociálnej podpory, podpory zdravia matiek, ochrany pred rodovo motivovaným násilím, pátrania po rodine a podpory zlúčenia rodiny, a s cieľom zabezpečiť riadne odovzdanie detí do vnútroštátnych systémov ochrany detí, aby im bol poskytnutý plný prístup ku všetkým základným službám a primeranej starostlivosti v súlade s medzinárodnými normami na ochranu detí;

10. naliehavo žiada všetky strany, aby úzko spolupracovali s ukrajinskými orgánmi na urýchlení evakuácie detí v ústavnej starostlivosti a detí, ktoré potrebujú lekársku starostlivosť, a aby zabezpečili ich presun do vhodných komunitných alebo rodinných zariadení starostlivosti v členských štátoch, kde im bude poskytnutá primeraná starostlivosť;

11. zdôrazňuje, že evakuácia by sa mala vždy vykonávať v súlade s osobitnými opatreniami, ktoré zohľadňujú najlepšie záujmy dieťaťa, a že by sa tak malo diať so súhlasom ich rodičov alebo osôb zodpovedných za ich starostlivosť;

12. podčiarkuje, že je dôležité zaviesť stratégiu EÚ na zintenzívnenie humanitárnej činnosti v teréne v záujme záchrany rodín a detí, najmä zraniteľných detí vrátane detí zo znevýhodneného sociálno-ekonomického prostredia, detí v ústavnej starostlivosti a pestúnskej starostlivosti, detí v nemocniciach, ako aj detí so zdravotným postihnutím, sirôt a detí bez sprievodu, a to predovšetkým v bojových zónach;

13. vyjadruje znepokojenie nad správami o mladých ľuďoch, ktorí sú stále zadržiavaní v zariadeniach určených na zaistenie prisťahovalcov na Ukrajine a ktorí sú uprostred bojov vystavení zvýšenému riziku; vyzýva Komisiu, aby spolupracovala s ukrajinskými orgánmi s cieľom umožniť prepustenie mladých migrantov a žiadateľov o azyl zadržiavaných v zariadeniach určených na zaistenie prisťahovalcov na Ukrajine a uľahčiť ich bezpečnú evakuáciu;

14. víta oznámenie Komisie o zriadení platformy solidarity na výmenu informácií o prijímacích kapacitách členských štátov a počte osôb požívajúcich dočasnú ochranu na ich územiach;

15. zdôrazňuje význam úzkej spolupráce s ukrajinskými orgánmi a príslušnými medzinárodnými a mimovládnymi organizáciami pri registrácii a identifikácii detí, ktoré vstupujú do EÚ zo zariadení ústavnej starostlivosti na Ukrajine, s cieľom zabrániť obchodovaniu s deťmi, nezákonnému osvojeniu a inému možnému zneužívaniu, a to pri plnom dodržiavaní noriem EÚ v oblasti ochrany údajov; zdôrazňuje význam monitorovania životných podmienok a miesta pobytu týchto detí po ich príchode do EÚ;

16. žiada, aby deti bez sprievodu, odlúčené deti a deti zo zariadení ústavnej starostlivosti na Ukrajine boli okamžite začlenené do monitorovacích systémov sociálnych služieb a služieb zameraných na ochranu detí v prijímajúcich členských štátoch s cieľom uľahčiť zlučovanie rodín, ak je to v ich najlepšom záujme v budúcnosti, a dohliadať na poskytovanie starostlivosti s cieľom zaistiť ich bezpečnosť a ochranu;

17. zdôrazňuje význam zhromažďovania rozčlenených údajov v súlade s normami EÚ v oblasti ochrany údajov s cieľom identifikovať zraniteľné skupiny prichádzajúce z Ukrajiny, okrem iného vrátane: detí v ústavnej starostlivosti, detí so zdravotným postihnutím, detí z rómskych komunít, detí bez dokladov a detí s inou ako ukrajinskou štátnou príslušnosťou, detí bez štátnej príslušnosti a detí, ktorým hrozí stav bez štátnej príslušnosti, s cieľom identifikovať potreby konkrétnych skupín a poskytovať podporu pri vyhľadávaní a zlučovaní detí bez sprievodu, žien a obetí obchodovania s ľuďmi;

18. berie na vedomie platformu EÚ pre registráciu, ktorej cieľom je umožniť členským štátom výmenu informácií s cieľom zabezpečiť, aby osoby požívajúce dočasnú alebo primeranú ochranu podľa vnútroštátneho práva mohli účinne využívať svoje práva vo všetkých členských štátoch, a zároveň obmedziť možné zneužívanie;

19. naliehavo vyzýva susedné členské štáty, aby deťom poskytovali informácie, ktoré im budú prispôsobené, v jazyku, ktorému rozumejú, o ich situácii, právach a rizikách, ktorým môžu čeliť v súvislosti s obchodovaním s ľuďmi a inými formami vykorisťovania; zdôrazňuje, že informácie poskytované dospelým by mali zahŕňať osobitné sekcie o obchodovaní s deťmi s cieľom upozorniť opatrovateľov a uľahčiť individualizovanú podporu;

Podmienky prijímania a zraniteľné deti

20. kladie dôraz na to, že deti majú právo a vrodenú potrebu byť nablízku svojim rodičom alebo stálym opatrovateľom; zdôrazňuje význam toho, aby súrodenci neboli odlúčení, a preto je dôležité umiestniť deti bez sprievodu do rodinných a komunitných zariadení, čo všetkým deťom umožní vyrastať nie v ústavoch, ale v rodinách a komunitách, čím sa zabráni zbytočnému rozdeľovaniu rodín; zdôrazňuje, že v prípadoch detí bez sprievodu, by sa mala uprednostniť pestúnska alebo iná komunitná starostlivosť a že ak to nie je možné, deti by sa mali umiestniť do zariadení oddelene od dospelých;

21. vyzýva členské štáty, aby zabezpečili rýchle určenie opatrovníka pre všetky deti bez sprievodu po príchode do ich prvej krajiny bez ohľadu na ich štátnu príslušnosť alebo postavenie prisťahovalca a aby všetky informácie, ktoré opatrovník poskytuje, boli prispôsobené deťom; v tejto súvislosti zastáva názor, že susedné členské štáty by mali v plnej miere využívať existujúcu Európsku sieť pre poručníctvo alebo opatrovníctvo, a ak v hostiteľských krajinách nie sú opatrovníci k dispozícii, dôrazne odporúča určenie dočasných opatrovníkov na hraniciach s cieľom zabezpečiť riadne odovzdanie zodpovednosti vnútroštátnym systémom ochrany detí;

22. požaduje, aby sa sprístupnili finančné prostriedky na poskytovanie základných a život zachraňujúcich služieb v oblasti sexuálneho a reprodukčného zdravia a okamžitých služieb pre obete rodovo motivovaného násilia v súlade s balíkom minimálnych počiatočných služieb s cieľom predchádzať dôsledkom sexuálneho násilia a zvládať ich, obmedziť prenos HIV, predchádzať nadmernej chorobnosti a úmrtnosti matiek a novorodencov a plánovať komplexné služby v oblasti reprodukčného zdravia; vyzýva na okamžité uľahčenie cezhraničného prístupu k starostlivosti o sexuálne a reprodukčné zdravie a/alebo tranzitu do iných členských štátov EÚ, ak je to potrebné, s cieľom prekonať prísne obmedzenia v tranzitných členských štátoch a krajinách prijímajúcich utečencov a zabezpečiť, aby deti a mladí ľudia utekajúci z Ukrajiny mali prístup ku komplexným službám v oblasti sexuálneho a reprodukčného zdravia a k hygienickým výrobkom;

23. zdôrazňuje význam miestnych komunít a samospráv, ako aj organizácií občianskej spoločnosti v prvej línii pre prijímanie, ubytovávanie a poskytovanie prístupu k vzdelávaniu pre deti a mladých ľudí; vyzýva preto Komisiu, aby urýchlila ich prístup k existujúcim finančným prostriedkom EÚ;

24. oceňuje a uznáva zásadnú úlohu občianskej spoločnosti pri prijímaní, ubytovávaní, poskytovaní humanitárnej pomoci a právnej pomoci a sociálnom začleňovaní detí a mladých ľudí utekajúcich pred vojnou; pripomína, že orgány sa nemôžu spoliehať len na občanov a organizácie občianskej spoločnosti pri organizovaní prijímania a ochrany detí utekajúcich z Ukrajiny; zdôrazňuje význam dohľadu orgánov členských štátov pri prijímaní detí bez sprievodu;

25. vyzýva Komisiu, aby pomohla posilniť systémy ochrany detí v hostiteľských krajinách s cieľom zlepšiť psychologickú podporu a prístup k základným službám, ako je vzdelávanie a zdravotná starostlivosť, pre deti utekajúce z Ukrajiny, a to za rovnakých podmienok, aké platia pre deti z hostiteľských krajín, a aby vytvorila mechanizmy premiestňovania, ktorých prioritou bude zlučovanie rodín a premiestňovanie zraniteľných detí a iných osôb v záujme zníženia tlaku na susedné krajiny;

26. zdôrazňuje potrebu podporovať systémy zdravotnej starostlivosti hostiteľských krajín s cieľom zabezpečiť kontinuitu starostlivosti o deti a mladých ľudí utekajúcich z Ukrajiny, najmä poskytovaním základných liekov, napríklad pre pacientov s HIV, rakovinou a zriedkavými chorobami; vyzýva členské štáty, aby s UNICEF a Svetovou zdravotníckou organizáciou koordinovali úsilie zamerané na očkovanie detí a mladých ľudí utekajúcich z Ukrajiny proti základným chorobám vrátane detskej obrny, osýpok a ochorenia COVID-19;

27. pripomína, že EÚ a všetky členské štáty ratifikovali Dohovor OSN o právach dieťaťa, a preto sú povinné rešpektovať, chrániť a uplatňovať práva, ktoré sú v ňom stanovené; naliehavo žiada členské štáty, aby zaviedli osobitné opatrenia na primerané riešenie potrieb detí so zdravotným postihnutím vrátane vhodných zariadení a nepretržitej starostlivosti poskytovanej preverenými opatrovateľmi;

28. zdôrazňuje, že je nutné dbať na to, aby sa zohľadňovali potreby LGBTIQ+ detí a mladých ľudí, najmä zaistením bezpečných a primeraných podmienok prijímania alebo starostlivosti a zabezpečením toho, aby na hraničných priechodoch nedochádzalo k diskriminácii; poukazuje na osobitné ťažkosti, ktorým čelia transrodové ženy a dúhové rodiny pri prekračovaní hraníc; zdôrazňuje, že deťom párov rovnakého pohlavia hrozí odlúčenie od jedného alebo oboch rodičov; vyzýva členské štáty, aby pri vykonávaní smernice o dočasnej ochrane zohľadňovali de facto partnerstvá a rodiny;

29. víta iniciatívu Komisie s cieľom vytvoriť mechanizmus solidarity na prevoz utečencov a vysídlených osôb na lekárske účely z členských štátov susediacich s Ukrajinou vrátane detí a mladých ľudí, ktorí potrebujú okamžitú liečbu a terapiu na záchranu života, v rámci EÚ;

30. vyzýva členské štáty, aby posilnili existujúcu jednotnú Európsku horúcu linku pre prípady nezvestných detí (116 000) a európsku linku pomoci, ktorá poskytuje bezplatnú psychologickú pomoc deťom a mladým ľuďom utekajúcim z Ukrajiny (116 111); trvá na tom, že je potrebné posilniť spoluprácu medzi členskými štátmi v rámci horúcej linky 116 000, ako aj cezhraničné opatrenia zamerané na identifikáciu a hľadanie nezvestných detí;

Zlučovanie rodín

31. vyzýva členské štáty, aby riešili prípady všetkých detí, ktoré utiekli z Ukrajiny a sú dočasne v ich starostlivosti, s konečným cieľom uľahčiť zlučovanie rodín, a to aj zabezpečením toho, že orgány budú pravidelne kontrolovať existujúce databázy v plnom súlade s normami EÚ v oblasti ochrany údajov vrátane tých, ktoré zhromažďujú informácie o nezvestných deťoch; zdôrazňuje, že ak fyzické zlúčenie nemožno zabezpečiť okamžite, mal by sa udržiavať alebo čo najskôr obnoviť kontakt, a to aj so súrodencami alebo širšou rodinou; zastáva názor, že tieto opatrenia musia zahŕňať silné mechanizmy ochrany a oznamovania vrátane usmernení týkajúcich sa služieb a postúpení a žiadostí v súvislosti s vnútroštátnymi systémami správy prípadov v oblasti ochrany detí;

32. vyzýva členské štáty, aby zastavili osvojovanie detí a zabránili tak ďalšiemu alebo trvalému odlúčeniu detí od rodičov a rodín v rozpore s ich najlepším záujmom;

Premiestňovanie

33. vyzýva na podporu mechanizmov premiestňovania vrátane bezpečnej, rýchlej a koordinovanej prepravy medzi členskými štátmi, pokiaľ ide o deti a ich rodiny, ktoré sa už nachádzajú v susedných členských štátoch, najmä o deti bez sprievodu a deti so zdravotným postihnutím, ktoré si vyžadujú osobitnú starostlivosť, v úzkej spolupráci s ukrajinskými orgánmi a ukrajinskými konzulárnymi službami v EÚ, ak je to potrebné zo zdravotných dôvodov;

34. žiada Komisiu, aby pomohla susedným členským štátom vykonávať individuálne posúdenia najlepších záujmov detí a v prípade, že ich sprevádza dospelá osoba, či už ide o rodinného príslušníka, príbuzného alebo súkromného sponzora, zabezpečiť, aby bol zavedený riadny systém preverovania hostiteľských rodín s cieľom poskytnúť deťom ochranu a zaistiť ich bezpečný presun do hostiteľských rodín;

Integrácia

35. vyzýva členské štáty, aby zabezpečili koordinovaný prístup pri plánovaní a využívaní fondov EÚ a zaistili, že financovanie EÚ poskytne rýchlu a priamu reakciu na podporu poskytovateľov služieb v najviac postihnutých krajinách vrátane občianskej spoločnosti a medzinárodných organizácií; okrem toho vyzýva členské štáty, aby urýchlili vykonávanie takýchto opatrení a vyčlenili všetky možné vnútroštátne zdroje doplnené fondmi EÚ, ako je Európsky sociálny fond plus, Pomoc pri obnove v rámci politiky súdržnosti a pri obnove území v Európe (REACT-EU), Mechanizmus na podporu obnovy a odolnosti, Európsky fond regionálneho rozvoja, InvestEU, Erasmus+, Fond pre azyl, migráciu a integráciu a EU4Health, s cieľom zabezpečiť sociálno-ekonomickú integráciu utečencov, rovnaký prístup utečencov ku kvalitným pracovným miestam, vzdelávaniu, odbornej príprave a starostlivosti a ich ochranu pred chudobou a sociálnym vylúčením detí; pripomína, že členské štáty musia do svojich národných plánov obnovy a odolnosti zahrnúť osobitné opatrenia na investovanie do detí a mladých ľudí s cieľom získať prístup k fondu podľa piliera Next Generation v rámci Mechanizmu na podporu obnovy a odolnosti a opatrení v oblasti súdržnosti pre utečencov v Európe (CARE); vyzýva Komisiu a Radu, aby v prípade potreby poskytli dodatočné zdroje;

36. uznáva výzvy, ktorým čelia členské štáty pri integrácii vzdelávajúcich sa osôb do svojich systémov vzdelávania a odbornej prípravy; naliehavo žiada členské štáty, aby urýchlene začlenili vzdelávajúce sa osoby všetkých vekových kategórií do bežných štruktúr formálneho, informálneho a neformálneho vzdelávania a aby poskytovali špecializovanú vzdelávaciu podporu osobám s dodatočnými potrebami vrátane detí z marginalizovaných komunít, ako sú Rómovia, s cieľom obmedziť predčasné ukončovanie školskej dochádzky a zabrániť segregácii vo vzdelávaní, ktorá vedie k sociálnemu vylúčeniu a diskriminácii; uznáva, že jazykové prekážky by mohli brániť deťom utekajúcim z Ukrajiny v zápise do škôl a dosahovaní výsledkov; vyzýva preto Komisiu, aby podporovala vnútroštátne orgány členských štátov pri zabezpečovaní bezplatného tlmočenia, osobitných jazykových kurzov a iných špeciálnych programov na nábor ukrajinských učiteľov, ako aj učiteľov, ktorí hovoria ukrajinsky a/alebo príslušnými menšinovými jazykmi;

37. uznáva, že digitálne nástroje môžu predstavovať veľmi užitočné, flexibilné a prispôsobené opatrenia na zabezpečenie včasnej kontinuity vzdelávania a dodatočnej podpory pre deti a mladých ľudí v zraniteľných situáciách a mali by byť v plnom súlade s normami ochrany údajov; vyzýva Komisiu, aby čo najlepšie využila existujúce nástroje a zariadenia na digitálne vzdelávanie, najmä tie, ktoré boli vyvinuté na Ukrajine, s cieľom zabezpečiť, aby všetky deti mohli pokračovať vo vzdelávaní; opakuje však, že tieto nástroje a zariadenia by mali dopĺňať fyzické štruktúry, a zdôrazňuje skutočnosť, že prezenčné vzdelávanie má zásadný význam, najmä v súčasnej situácii, keď tieto deti a mladí ľudia potrebujú dodatočnú psychosociálnu podporu; žiada, aby sa hostiteľským krajinám poskytla koordinovaná podpora s cieľom zlepšiť prístup k primeranej psychologickej starostlivosti poskytovanej odborníkmi na liečbu traumy súvisiacej s vojnou; v tejto súvislosti vyzýva členské štáty, aby podporovali učiteľov, školiteľov a iných pedagogických pracovníkov, ktorí pracujú s traumatizovanými deťmi;

38. víta iniciatívu Komisie rozšíriť platformu School Education Gateway s cieľom pomôcť prepojiť členské štáty, aby si začali vymieňať skúsenosti a určili, čo je potrebné na ďalšie vzdelávanie vysídlených detí, pričom by platforma slúžila ako jednotné kontaktné miesto na koordináciu vzdelávacích materiálov medzi Ukrajinou a členskými štátmi v jazyku vzdelávajúcej sa osoby; zdôrazňuje, že je potrebné využiť kapacity ukrajinských učiteľov spomedzi osôb, ktoré prichádzajú do Európy;

39. trvá na tom, že treba uznávať diplomy, kvalifikácie a obdobia vzdelávania, a to aj v prípade pedagógov a zdravotníckych pracovníkov, pretože je to dôležité pre hladkú integráciu detí a mladých ľudí utekajúcich z Ukrajiny do ich nového prostredia; naliehavo vyzýva členské štáty, aby vzhľadom na súčasnú situáciu preukázali flexibilitu v prípadoch, keď chýbajú administratívne dokumenty, a aby vyvinuli inovatívne a pragmatické postupy kombinujúce digitálne a papierové možnosti;

40. naliehavo žiada Komisiu, aby dôkladne monitorovala opatrenia prijaté s cieľom reagovať na vzdelávacie a sociálne potreby detí a mladých ľudí utekajúcich z Ukrajiny a aby čo najlepšie využila zber súhrnných údajov a zároveň zabezpečila úplný súlad s normami EÚ v oblasti ochrany údajov;

41. víta prvé pokusy Komisie uľahčiť prispôsobenie existujúcich programov financovania EÚ na podporu mladých ľudí, najmä programu Erasmus+ a Európskeho zboru solidarity, a naliehavo žiada, aby sa toto úsilie zachovalo alebo posilňovalo v súlade s vývojom a pokračovalo tak dlho, ako to bude potrebné; zdôrazňuje, že podľa posilnenej záruky pre mladých ľudí by všetci mladí ľudia vo veku od 15 rokov mali dostať ponuku na zamestnanie, vzdelávanie, stáž alebo učňovskú prípravu do štyroch mesiacov po strate zamestnania alebo ukončení formálneho vzdelávania; okrem toho vyzýva členské štáty, aby vykonávali posilnenú záruku pre mladých ľudí s cieľom zabezpečiť kvalitné ponuky vrátane poskytovania spravodlivej odmeny a prístupu k sociálnej ochrane, zákazu zneužívania atypických zmlúv a zabezpečenia pracovného prostredia prispôsobeného potrebám osôb so zdravotným postihnutím;

42. zdôrazňuje úlohu športu v procese integrácie utečencov, najmä detí a mladých ľudí, a vyzýva členské štáty, aby uľahčili prístup detí a mládeže k športovým aktivitám a podujatiam, čo im pomôže zlepšiť ich duševnú pohodu, prekonať traumu, prispôsobiť sa novému prostrediu a vytvoriť väzby s hostiteľskými komunitami;

43. víta úsilie niektorých krajín poskytnúť ukrajinským študentom osobitné finančné prostriedky na štipendiá a v tejto súvislosti vyzýva na spoločné európske úsilie; zdôrazňuje, že je dôležité, aby všetci študenti utekajúci z Ukrajiny vrátane medzinárodných študentov mohli využívať takéto finančné prostriedky a dokončiť svoje štúdium, pretože aj oni sú v núdzovej situácii; trvá na tom, že je dôležité podporovať všetky deti a mladých ľudí;

44. žiada Komisiu a členské štáty, aby sa naďalej usilovali o konzistentný prístup a aby takýto prístup zaujali v súvislosti s riešením súčasných a budúcich výziev, ktoré prináša vojna na Ukrajine, a aby nezabudli na ponaučenia z reakcie na túto vojnu, ale naopak, aby na ich základe konali, a to aj uplatňovaním a vykonávaním smernice o dočasnej ochrane s cieľom zaistiť prístup k ochrane pre utečencov a žiadateľov o azyl akéhokoľvek pôvodu;

45. vyzýva členské štáty, a najmä národných koordinátorov EÚ v rámci Európskej záruky pre deti, aby zaistili prístup k bezplatným, účinným a kvalitným službám pre deti utekajúce z Ukrajiny za rovnakých podmienok ako v prípade ostatných detí v hostiteľských krajinách v súlade s odporúčaním zabezpečiť vnútroštátne integrované opatrenia a zohľadniť osobitné znevýhodnenia; zdôrazňuje, že kríza spôsobená pandémiou ochorenia COVID-19 a príchod utečencov v dôsledku vojny na Ukrajine môžu zhoršiť situáciu detí ohrozených chudobou a sociálnym vylúčením alebo detí, ktoré potrebujú prístup ku kvalitnej starostlivosti; vyzýva preto členské štáty a Komisiu, aby urýchlene zvýšili financovanie Európskej záruky pre deti s vyčleneným rozpočtom vo výške aspoň 20 miliárd EUR s cieľom bojovať proti chudobe, ktorá postihuje deti a ich rodiny, a prispieť k cieľu znížiť do roku 2030 počet ľudí trpiacich chudobou prinajmenšom o 15 miliónov vrátane najmenej 5 miliónov detí vo všetkých členských štátoch do roku 2030; v tejto súvislosti vyzýva všetky členské štáty, aby vyčlenili viac ako minimálnych 5 % zdrojov z Európskeho sociálneho fondu plus v rámci zdieľaného riadenia na podporné činnosti v rámci Európskej záruky pre deti;

46. v tejto súvislosti vyzýva členské štáty, aby zvýšili investície do udržateľných a kvalitných pracovných miest a sociálnej podpory pre mladých ľudí a rodičov a aby zaviedli cielené politiky zamestnanosti, ktoré zabezpečia dôstojnú životnú úroveň, spravodlivé mzdy a pracovné podmienky, dobrú rovnováhu medzi pracovným a súkromným životom, inkluzívny trh práce a vyššiu zamestnateľnosť vrátane odborného vzdelávania a prípravy; zdôrazňuje, že by sa mala zaviesť bezplatná starostlivosť o deti v ranom veku s cieľom uľahčiť účasť rodičov, najmä žien, na trhu práce a podporiť sociálny rozvoj detí; zdôrazňuje, že je potrebné úzko spolupracovať s vnútroštátnymi a európskymi odborovými zväzmi s cieľom podporiť všetkých ľudí utekajúcich z Ukrajiny pri uplatňovaní ich zamestnaneckých a sociálnych práv v členských štátoch;

47. vyzýva členské štáty, aby zabezpečili primerané a bezpečné bývanie pre všetkých ľudí utekajúcich z Ukrajiny; vyzýva členské štáty, aby uprednostňovali poskytovanie trvalého bývania deťom a ich rodinám, ktorým hrozí bezdomovectvo, a aby do svojich národných akčných plánov v rámci záruky pre deti zahrnuli riešenia bývania pre deti bez domova a deti čeliace vážnemu vylúčeniu z bývania; vyzýva členské štáty, aby zabezpečili, že všetky deti a mladí ľudia utekajúci z Ukrajiny budú mať prístup k tečúcej vode, sanitácii a zariadeniam osobnej hygieny, a to doma aj v škole;

o

o o

48. poveruje svoju predsedníčku, aby postúpila toto uznesenie Rade a Komisii.

(1) Ú. v. EÚ L 223, 22.6.2021, s. 14.

(2) Ú. v. EÚ C 506, 15.12.2021, s. 94.

(3) Ú. v. EÚ L 71, 4.3.2022, s. 1.

(4) Ú. v. EÚ C 41, 6.2.2020, s. 41.

(5) Ú. v. EÚ C 285, 29.8.2017, s. 78.

(6) UNICEF, Ukraine Situation: Refugee Response in Neighbouring Countries – Humanitarian Situation Report No 3 (Situácia na Ukrajine: reakcia na utečencov v susedných krajinách – správa o humanitárnej situácii č. 3), 23. marca 2022.

(7) UNICEF, Ukraine Situation: Refugee Response in Neighbouring Countries – Humanitarian Situation Report No 3 (Situácia na Ukrajine: reakcia na utečencov v susedných krajinách – správa o humanitárnej situácii č. 3), 23. marca 2022.

(8) Európska komisia, Útek z Ukrajiny: podpora vzdelávania, k dispozícii na adrese: https://ec.europa.eu/info/strategy/priorities-2019-2024/stronger-europe-world/eu-solidarity-ukraine/eu-assistance-ukraine/information-people-fleeing-war-ukraine/fleeing-ukraine-support-education_sk.

(9) UNICEF, Ukraine Situation: Refugee Response in Neighbouring Countries – Humanitarian Situation Report No 3 (Situácia na Ukrajine: reakcia na utečencov v susedných krajinách – správa o humanitárnej situácii č. 3), 23. marca 2022.

(10) Pozri UNICEF, Unaccompanied and separated children fleeing escalating conflict in Ukraine must be protected (Deti bez sprievodu a odlúčené deti utekajúce pred eskalujúcim konfliktom na Ukrajine treba chrániť), spoločné vyhlásenie výkonnej riaditeľky UNICEF Catherine Russellovej a Vysokého komisára OSN pre utečencov Filippa Grandiho, 7. marca 2022, a Hope and Homes for Children, The Illusion of Protection: An Analytical Report Based on the Findings of a Comprehensive Study of the Child Protection System in Ukraine (Ilúzia ochrany: analytická správa založená na zisteniach komplexnej štúdie systému ochrany detí na Ukrajine), 2017, k dispozícii na adrese: http://www.openingdoors.eu/the-illusion-of-protection-national-audit-of-the-child-protection-system-in-ukraine.

(11) Pozri brífing Európskej siete na ochranu osôb bez štátnej príslušnosti, Stateless people and people at risk of statelessness forcibly displaced from Ukraine (Osoby bez štátnej príslušnosti a osoby, ktorým hrozí stav bez štátnej príslušnosti, nútene vysídlené z Ukrajiny), 10. marca 2022, a UNHCR, Stateless Persons (Osoby bez štátnej príslušnosti), k dispozícii na adrese: https://www.unhcr.org/ua/en/stateless-persons.

(12) Kyiv School of Economics, Direct damage caused to Ukraine’s infrastructure during the war has already reached almost $63 billion. Global economic losses are about $543-600 billion (Priame škody na ukrajinskej infraštruktúre počas vojny už dosiahli takmer 63 miliárd USD. Globálne ekonomické straty predstavujú približne 543 – 600 miliárd USD), dostupné online na stránke: https://kse.ua/about-the-school/news/zbitki-naneseni-infrastrukturi-ukrayini-v-hodi-viyni-skladayut-mayzhe-63-mlrd/.

(13) Ú. v. EÚ C 126 I, 21.3.2022, s. 1.

(14) Ú. v. EÚ L 212, 7.8.2001, s. 12.